b'\n_START_ARTICLE_\nParkavimo daviklis\n_START_PARAGRAPH_\nParkavimo daviklis\xc2\xa0\xe2\x80\x93 atstumo daviklis, \xc4\xafmontuotas keli\xc5\xb3 transporto priemon\xc4\x97je, skirtas vairuotojo bei borto kompiuterio informavimui apie atstum\xc4\x85 iki kli\xc5\xabties kelyje bei jos krypt\xc4\xaf. Parkavimo davikliai veikia ultragarso arba elektromagnetinio lauko technologij\xc5\xb3 pagrindu.\n_START_SECTION_\nI\xc5\xa1rad\xc4\x97jai\n_START_PARAGRAPH_\nJau a\xc5\xa1tuntame XX a. de\xc5\xa1imtmetyje vokie\xc4\x8di\xc5\xb3 i\xc5\xa1rad\xc4\x97jas Rainer Buchmann sukonstravo parkavimo daviklius. O 1984\xc2\xa0m. gruod\xc5\xbeio 1 d. Massimo Ciccarello ir Ruggero Lenci Italijoje pateik\xc4\x97 pra\xc5\xa1ym\xc4\x85 ultragarso parkavimo davikliams patentuoti. 1988\xc2\xa0m. lapkri\xc4\x8dio 16 m. Italijos Pramon\xc4\x97s ministerija suteik\xc4\x97 jiems patent\xc4\x85 numeris 1196650\n_START_SECTION_\nUltragarsiniai parkavimo davikliai\n_START_PARAGRAPH_\n\xc5\xa0ie parkavimo davikliai naudoja ultragarso bangas pamatuoti atstumui iki netoliese esan\xc4\x8di\xc5\xb3 objekt\xc5\xb3. Ultragarsiniai parkavimo davikliai montuojami galiniame, kartais priekiniame bamperiuose, o kartais paslepiami automobilio dizaino elementuose, pavyzd\xc5\xbeiui, grotel\xc4\x97se ar ni\xc5\xa1ose._NEWLINE_Ultragarsiniai parkavimo davikliai skleid\xc5\xbeia akustinius auk\xc5\xa1to da\xc5\xbenio impulsus, o sistemos procesorius apskai\xc4\x8diuoja atstum\xc4\x85 iki kli\xc5\xabties pagal nuo objekto atsimu\xc5\xa1us\xc4\xaf ir gr\xc4\xaf\xc5\xbeus\xc4\xaf ultragarso signal\xc4\x85. \xc5\xa0iuos duomenis parkavimo daviklio procesorius paver\xc4\x8dia vairuotojui lengvai suprantamu garsiniu ir/arba vaizdiniu signalu, kuriuo vadovaudamasis vairuotojas su\xc5\xbeino apie kli\xc5\xabties krypt\xc4\xaf, bei atstum\xc4\x85 iki jos net vizualiai kli\xc5\xabties nematydamas. Parkavimo davikli\xc5\xb3 sistemose, kurios apie kli\xc5\xabt\xc4\xaf informuoja vaizdine indikacija, tai da\xc5\xbeniausiai b\xc5\xabna LED ar LCD ekran\xc4\x97lis. Ekran\xc4\x97liuose b\xc5\xabna atvaizduojamas atstumas iki objekto. Kartais \xc5\xa1i informacija perduodama \xc4\xaf automobilio pagrindin\xc4\xaf ekran\xc4\x85, kuriame arti esantys objektai pa\xc5\xbeymimi spalvotais r\xc4\x97meliais._NEWLINE_Da\xc5\xbeniausiai galiniai parkavimo davikliai aktyvuojami tuomet, kai \xc4\xafjungiama atbulin\xc4\x97 pavara, o i\xc5\xa1sijungia tada, kai i\xc5\xa1 atbulin\xc4\x97s pavaros perjungiama \xc4\xaf bet kuri\xc4\x85 kit\xc4\x85. Priekiniame bamperyje sumontuoti parkavimo davikliai gali b\xc5\xabti \xc4\xafjungiami bei i\xc5\xa1jungiami rankiniu b\xc5\xabdu, arba gali \xc4\xafsijungti patys esant ma\xc5\xbeam automobilio grei\xc4\x8diui. Taip daroma tam, kad b\xc5\xabt\xc5\xb3 i\xc5\xa1vengta klaiding\xc5\xb3 pavojaus signal\xc5\xb3, pavyzd\xc5\xbeiui, eismo sp\xc5\xabstyse._NEWLINE_Kadangi ultragarso pagrindu veikianti parkavimo sistema atstum\xc4\x85 nustato pagal gr\xc4\xaf\xc5\xbetant\xc4\xaf ultragarso signal\xc4\x85, sistema gali nepasteb\xc4\x97ti objekt\xc5\xb3, kuri\xc5\xb3 pavir\xc5\xa1ius aptakus, arba smulki\xc5\xb3 objekt\xc5\xb3, pavyzd\xc5\xbeiui, smulkaus stulpo ar pailgo objekto nukreipto \xc4\xaf davikl\xc4\xaf. Objektai plok\xc5\xa1\xc4\x8diu pavir\xc5\xa1iumi nukreipti kampu \xc4\xaf si\xc5\xb3stuv\xc4\x85 gali atspind\xc4\x97ti ultragarso signal\xc4\x85 kita kryptimi, tuomet \xc5\xa1is signalas negr\xc4\xaf\xc5\xa1 atgal \xc4\xaf parkavimo davikl\xc4\xaf ir sistema tokio objekto neu\xc5\xbefiksuos._NEWLINE_Id\xc4\x97j\xc4\x85 davikliams dav\xc4\x97 prietaisas pavadinimu Sonic Pathfinder, \xc5\xa1is prietaisas buvo skirtas pad\xc4\x97ti akliesiems orientuotis aplinkoje. Abu prietaisus XX am\xc5\xbeiaus 8-ajame de\xc5\xa1imtmetyje i\xc5\xa1rado Tom Heyes, tuo metu dirb\xc4\x99s akl\xc5\xb3j\xc5\xb3 mobilumo tyrim\xc5\xb3 skyriuje Notingamo universitete Jungtin\xc4\x97je Karalyst\xc4\x97je. U\xc5\xbepatentav\xc4\x99s prietais\xc4\x85 1983\xc2\xa0m. Heyes pasi\xc5\xabl\xc4\x97 j\xc4\xaf \xe2\x80\x9eJaguar Cars\xe2\x80\x9c gamintojui Koventryje. I\xc5\xa1band\xc4\x99 i\xc5\xa1rad\xc4\x97jo automobil\xc4\xaf su \xc4\xafmontuotais parkavimo davikliais, \xe2\x80\x9eJaguar Cars\xe2\x80\x9c atstovai mandagiai atsak\xc4\x97: \xe2\x80\x9eJums patinka \xc5\xa1is produktas tod\xc4\x97l, kad j\xc5\xabs esate vienaakis vairuotojas, kuriam sunku suvokti atstum\xc4\x85. Kitiems \xc5\xbemon\xc4\x97ms \xc5\xa1is produktas nereikalingas.\xe2\x80\x9c_NEWLINE_Heyes surado vietin\xc4\xaf gamintoj\xc4\x85, su kuriuo pagamino 150 parkavimo davikli\xc5\xb3 sistem\xc5\xb3, kurias sumontavo degalus perve\xc5\xbean\xc4\x8diuose sunkve\xc5\xbeimiuose, krovinin\xc4\x97se ma\xc5\xa1inose ir kurjeri\xc5\xb3 automobiliuose. Vos keletas j\xc5\xb3 buvo sumontuota lengvuosiuose automobiliuose d\xc4\x97l to, kad niekas nenor\xc4\x97jo gr\xc4\x99\xc5\xbeti skyli\xc5\xb3 savo ma\xc5\xa1in\xc5\xb3 bamperiuose.\n_START_SECTION_\nElektromagnetiniai parkavimo davikliai\n_START_PARAGRAPH_\nElektromagnetiniai parkavimo davikliai buvo pakartotinai i\xc5\xa1rasti 1992\xc2\xa0m. Mauro Del Signore. Elektromagnetiniai davikliai veikia kuomet automobilis l\xc4\x97tai juda kli\xc5\xabties kryptimi. Kuomet davikliai u\xc5\xbefiksuoja kli\xc5\xabt\xc4\xaf, automobiliui sustojus, sistema kur\xc4\xaf laik\xc4\x85 toliau siun\xc4\x8dia signal\xc4\x85 apie u\xc5\xbefiksuot\xc4\x85 objekt\xc4\x85. Jei ma\xc5\xa1ina t\xc4\x99sia savo jud\xc4\x97jim\xc4\x85 kli\xc5\xabties kryptimi, sistemos prane\xc5\xa1imo tonas darosi vis ry\xc5\xa1kesnis, kol atstumas iki kli\xc5\xabties ma\xc5\xbe\xc4\x97ja. Elektromagnetiniai parkavimo davikliai da\xc5\xbenai parduodant pateikiami klientui kaip nereikalaujantys jokio pastebimo kontakto su i\xc5\xa1ore pro bamperio pavir\xc5\xa1i\xc5\xb3, tod\xc4\x97l kad jie montuojami i\xc5\xa1 vidin\xc4\x97s detal\xc4\x97s pus\xc4\x97s ir n\xc4\x97ra matomi i\xc5\xa1 i\xc5\xa1or\xc4\x97s. Dabar da\xc5\xbenai jie komplektuojami kartu su galinio vaizdo kamera. Nuo 2018\xc2\xa0m. visi JAV parduodami nauji automobiliai prival\xc4\x97s tur\xc4\x97ti galinio vaizdo kamer\xc4\x85 kartu su parkavimo davikliais.\n_START_SECTION_\nAklosios zonos monitoriai ir kitos technologijos\n_START_PARAGRAPH_\nAklosios zonos monitoriai yra automobili\xc5\xb3 priedai, kurie stebi vairuotojo akl\xc4\x85j\xc4\x85 zon\xc4\x85 ir perduoda jos vaizd\xc4\x85 vairuotojui. Kartais tokia sistema turi ir prane\xc5\xa1imo apie art\xc4\x97jant\xc4\xaf transport\xc4\x85 funkcij\xc4\x85. \xc5\xa0i funkcija prane\xc5\xa1a vairuotojui, i\xc5\xa1va\xc5\xbeiuojan\xc4\x8diam i\xc5\xa1 parkavimo vietos, apie i\xc5\xa1 \xc5\xa1on\xc5\xb3 art\xc4\x97jan\xc4\x8dias kitas transporto priemones.'